એકવાર નબળો દેખાવ થાય તો બીજી તક માટે આખું વર્ષ રાહ જોવી પડે. તેના બદલે થોડા જ મહિનામાં ફરી તક મળે છે. પરંતુ તેના કારણે પ્રાઇવેટ ટ્યુશન આપનારા તથા ક્લાસનો રાફડો ફાટશે. પોતાની પરીક્ષા વિશે વિદ્યાર્થીઓને હંમેશા અસંતોષ રહેવાનો. તેના કારણે પ્રથમ પરીક્ષા સારી આપી હોય તો પણ બીજી પરીક્ષામાં જોખમ ન લેવા ટ્યુશન અને ક્લાસનો આશરો લેવાની લાલચ થશે. એક વિદ્યાર્થી ક્લાસમાં જશે એટલે બીજાના વાલી પર દબાણ આવશે. તેણે પણ પોતાના બાળક માટે ટ્યુશન કે ક્લાસની વ્યવસ્થા કરવી પડશે. આ રીતે ખાનગી ક્લાસિસ અને ટ્યુશનની બોલબાલા વધી જશે, જ્યારે શાળા શિક્ષણનો દાટ નીકળી જશે.